
谞讝讬专 诇讜 注"讘 - 驻讬专讜砖 砖讟讬讬谞讝诇抓

诇讗讜 [讛讗诐 诇讗] 诪砖讜诐 砖讛讬转专 诪爪讟专祝 诇讗讬住讜专, 讜诪砖讜诐 讻讱 讞讬讬讘 讛讗讜讻诇 讻讝讬转 诪诪拽驻讛 讝讜? 讜讗诐 讻谉 诇讗 专拽 讘谞讝讬专, 讗诇讗 讗祝 讘砖讗专 讗讬住讜专讬诐 砖讘转讜专讛 讛讬转专 诪爪讟专祝 诇讗讬住讜专! 讗诪专 诇讬讛 [诇讜] 专讘 讚讬诪讬: 诇讗, 诪讗讬 [诪讛] 驻讬专讜砖 "讻讝讬转" 砖讗诪专讜 鈥� 讚讗讬讻讗 [砖讬砖] 讻讚讬 砖讬注讜专 讻讝讬转 讘讻讚讬 讗讻讬诇转 驻专住, 砖转讜讱 讻讚讬 讝诪谉 讗讻讬诇讛 砖诇 驻专住 (讞爪讬 讻讻专 诇讞诐) 讬砖 讘转注专讜讘转 砖讛讜讗 讗讜讻诇 讻讝讬转 诪谉 讛转专讜诪讛, 讜诪砖讜诐 讻讱 讛讝专 讛讗讜讻诇讜 讞讬讬讘.


 讜砖讗诇 讗讘讬讬: 讜讻讬 讗讻讬诇转 驻专住 讚讗讜专讬讬转讗 [诪谉 讛转讜专讛] 讛讬讗? 讻砖讗讚诐 讗讜讻诇 讻讝讬转 砖诇 讗讬住讜专 讘转讜讱 讗讻讬诇转 驻专住 讛讗诐 讞讬讬讘讬诐 注诇讬讜 诪诪砖 诪讚讬谉 转讜专讛, 砖讗诪专 专讘讛 讘专 讘专 讞谞讛 砖诇讜拽讬诐 注诇讬讜? 讗诪专 诇讬讛 [诇讜]: 讗讬谉 [讻讱]. 砖讗诇 讗讜转讜 讗讘讬讬: 讗讬 讛讻讬, 讗诪讗讬 驻诇讬讙讬 专讘谞谉 注诇讬讛 [讗诐 讻讱, 诪讚讜注 讞讜诇拽讬诐 讞讻诪讬诐 注诇讬讜] 注诇 专' 讗诇注讝专 讘讻讜转讞 讛讘讘诇讬, 砖讛讜讗 诪讬谉 转讘诇讬谉 砖讬砖 讘讜 转注专讜讘转 讞诪抓, 讜讞讻诪讬诐 讗讜诪专讬诐 砖讗讬谞谞讜 讞讬讬讘 注诇讬讜 诪砖讜诐 讞诪抓 讘驻住讞?


讗诪专 诇讬讛 [诇讜]: 讛谞讞 诇讻讜转讞 讛讘讘诇讬, 讚诇讬讻讗 [砖讗讬谉 讘讜] 砖讬注讜专 讻讝讬转 讞诪抓 讛谞讗讻诇 讘砖讬注讜专 讝诪谉 砖诇 讻讚讬 讗讻讬诇转 驻专住, 讜诪讚讜注? 讗讬 讚拽讗 砖专讬祝 诇讬讛 诪讬砖专祝 [讗诐 砖讛讜讗 讙讜诪注 讗讜转讜] 讗转 讛讻讜转讞 讘讘转 讗讞转 鈥� 讗讬谉 讝讜 谞讞砖讘转 讗讻讬诇讛, 讻讬讜谉 砖讘讟诇讛 讚注转讜 讗爪诇 讻诇 讗讚诐, 砖讗讬谉 讗讚诐 专讙讬诇 砖讜转讛 讘讘转 讗讞转 转讘诇讬谉 讞专讬祝 讝讛. 讗讬 诪讬砖讟专 拽讗 砖讟专 [讗诐 诪转讘诇 讛讜讗 讘讜] 讛专讬 砖讜讘 诇讗 诪砖讻讞转 [讗讬谉 讗转讛 诪讜爪讗] 讘讗讻讬诇转讜 砖讬注讜专 讗讻讬诇讛 砖诇 讻讝讬转 讘砖讬注讜专 讝诪谉 砖诇 讻讚讬 讗讻讬诇转 驻专住, 砖讛讚讘专 诇讜拽讞 讬讜转专 讝诪谉.


讗讬转讬讘讬讛 [讛拽砖讛 诇讜] 讗讘讬讬 诪诪讛 砖砖谞讬谞讜: 讛讬讜 诇驻谞讬讜 砖转讬 诪讚讜讻讜转 砖诇 转讘诇讬谉, 讗讞转 砖诇 转专讜诪讛 讜讗讞转 砖诇 讞讜诇讬谉 讜讘讻诇 讗讞转 诪讛谉 转讘诇讬谞讬诐. 讜讛讬讜 诇驻谞讬讜 砖转讬 拽讚讬专讜转 讗讞转 砖诇 转讘砖讬诇讬 转专讜诪讛 讜讗讞转 砖诇 讞讜诇讬谉, 讜谞驻诇讜 讗诇讜 讛转讘诇讬谞讬诐 诇转讜讱 讗诇讜 讛拽讚讬专讜转, 讜讗讬谉 讗谞讜 讬讜讚注讬诐 讗诇讜 转讘诇讬谞讬诐 谞驻诇讜 讘拽讚讬专讜转 鈥� 砖转讬讛谉 诪讜转专讜转 讘讗讻讬诇讛, 讜讝讜 砖诇 讛讞讜诇讬谉 谞讗讻诇转 讗祝 注诇 讬讚讬 讬砖专讗诇, 砖讗谞讬 讗讜诪专: 转讘诇讬谞讬 讞讜诇讬谉 诇转讜讱 转讘砖讬诇 讞讜诇讬谉 谞驻诇讜, 讜转专讜诪讛 诇转讜讱 转专讜诪讛 谞驻诇讛.


讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖诪讬 砖讗讜讻诇 讻讝讬转 讘讻讚讬 讗讻讬诇转 驻专住 讞讬讬讘 诪讚讗讜专讬讬转讗 [诪谉 讛转讜专讛], 讗诪讗讬 讗诪专讬谞谉 [诪讚讜注 讗谞讜 讗讜诪专讬诐] 讗转 讛谞讬诪讜拽 砖诇 "砖讗谞讬 讗讜诪专" 讜诪转讬专讬诐? 讜讛专讬 讬转讻谉 砖讛讬转讛 转专讜诪讛 讘转讜讱 讞讜诇讬谉, 讜讻砖讗讜讻诇 讗讻讬诇转 驻专住 讬砖 诇讛谞讬讞 砖讬砖 砖诐 讻讝讬转 砖诇 转专讜诪讛 讜讗住讜专!


 讗诪专 诇讜 专讘 讚讬诪讬: 讗诇讗 诪讗讬 [诪讛] 转讗诪专, 砖讟注诐 讛讚讘专 诪砖讜诐 砖讛讬转专 诪爪讟专祝 诇讗讬住讜专? 讗诐 讻谉 注讚讬讬谉 谞砖讗专转 讗讜转讛 讛砖讗诇讛 讘诪拽讜诪讛: 讗诪讗讬 讗诪专讬谞谉 [诪讚讜注 讗谞讜 讗讜诪专讬诐] "砖讗谞讬 讗讜诪专"? 讜讛专讬 讙诐 讻讗谉 讗驻砖专 诇讛拽砖讜转: 讜讛专讬 讛讛讬转专 诪爪讟专祝 诇讗讬住讜专! 讗诇讗 讛谞讞 诇转专讜诪转 转讘诇讬谉 砖讚专讘谞谉 [诪讚讘专讬 住讜驻专讬诐] 讛讬讗 诪注讬拽专讛, 讜讻讬讜谉 砖讛讬讗 诪讚讘专讬 住讜驻专讬诐 讗谞讜 诪拽讬诇讬诐 讘讻讱 讜诪谞讬讞讬诐 讛谞讞讛 讝讜 砖诇 "砖讗谞讬 讗讜诪专".


讗讬转讬讘讬讛 [讛拽砖讛 诇讜] 讗讘讬讬 诪诪拽讜诐 讗讞专, 砖砖谞讬谞讜: 砖转讬 拽讜驻讜转 (住诇讬诐) 砖诇 转讘讜讗讛, 讗讞转 砖诇 转专讜诪讛 讜讗讞转 砖诇 讞讜诇讬谉, 讜诇驻谞讬讛谉 砖转讬 住讗讬谉 砖诇 转讘讜讗讛 讗讞转 诪讛谉 砖诇 讞讜诇讬谉 讜讗讞转 砖诇 转专讜诪讛, 讜谞驻诇讜 讗诇讜 诇转讜讱 讗诇讜 鈥�/b> 砖谞讬讛谉 诪讜转专讬谉, 砖讗谞讬 讗讜诪专: 讞讜诇讬谉 诇转讜讱 讞讜诇讬谉 谞驻诇讜, 转专讜诪讛 诇转讜讱 转专讜诪讛 谞驻诇讛.


讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖诇讗讻讜诇 讻讝讬转 讘讻讚讬 讗讻讬诇转 驻专住 讗住讜专 诪谉 讛转讜专讛, 讗诪讗讬 讗诪专讬谞谉 [诪讚讜注 讗谞讜 讗讜诪专讬诐] "砖讗谞讬 讗讜诪专"?

